Humlebæk Boldklub

Humlebæk Boldklub er en fodboldklub beliggende på Nederste Torpenvej 6, 3050 Humlebæk. Klubben er grundlagt 7. maj 1937 og er medlem af SBU under Danmarks Idrætsforbund og Danske Gymnastik- og Idrætsforeninger.

I 1955 rykkede holdet op i mellemrækken, der svarer til nutidens serie 1 og vandt samtidig klubbens første Sjællandsmesterskab ved at slå Rørby 9-2 på hjemmebane. Året efter, i 1956 nåede holdet til 3. runde af DBU's landspokalturnering, hvor det blev til nederlag til Vorup (daværende Randers Frederiksberg). I 1958 rykkede holdet op i Sjællandsserien, hvor det blev til tre sæsoner i Sjællands bedste række, og i 1961 kom holdet på Tipskuponen for første gang i en kamp mod Glostrup, der blev tabt 1-2 på hjemmebane.

Efter nedrykningen fra Sjællandsserien blev det til ophold i lokalserierne, indtil holdet i 1984 vandt Sjællandsserien og rykkede i Danmarksserien, hvor man med en enkelt sæson i Sjællandsserien i 1988 blev indtil 1999, hvor holdet rykkede op i Kvalifikationsrækken, der var rækken under den daværende 2. Division. Det lykkedes ikke at blive divisionshold, og siden 2001 har holdet befundet sig i lokalserierne og ligger i 2020 i Serie 2.

I 1944 blev banen ved Humlebæk Skole taget i brug, i 1960 blev der monteret lysanlæg, og klubben kunne dette år gennemføre den første lyskamp under SBU. I 1961 fik man yderligere en bane ved Bjerre Strand. I 1975 flyttede klubben fra banerne ved Humlebæk Skole og Bjerre Strand til det nuværende anlæg ved Bannebjerggård, hvor man kunne tage en grusbane i brug i 1975. I 2010 blev anlægget opgraderet med Fredensborg Kommunes første kunstgræsbane.

Håndboldafdelingen 

I 1953 fik man håndbold på programmet, og denne afdeling voksede sig stor i 1960'erne, hvor man blandt andet blev vært for de store Pinsestævner med udendørs håndbold på banen ved Humlebæk Skole. Der kom i 1968 2000 deltagere til det, der var Danmarks største håndboldstævne.

En fredelig skilsmisse bevirkede, at håndboldafdelingen i 1969 skilte sig ud som selvstændig forening, Kvik Humlebæk, der senere blev til Øresund Håndbold.

Kvindefodbold 
I 1970, inspireret af Danmarks sejr ved det uofficielle VM for kvinder, lavede man en afdeling for kvindefodbold, og det blev en succes, der endte med, at man i 1981 rykkede op i serie 1 med det bedste hold, og gennem årene er det lykkedes at holde fast i kvindefodbolden med få afbrydelser.

Store oplevelser 

I 1982 spillede Humlebæk, forstærket med Allan Simonsen, Preben Elkjær, Lars Bastrup og Carsten Nielsen opvisningskamp mod KB i en kamp, der samlede 3200 tilskuere på Humlebæk Stadion, "Årets Kamp", der blev den nuværende stadionrekord.

Lørdag den 9. marts 1985 var et af de største øjeblikke i klubbens historie, da man med Preben Elkjærs hjælp indledte en uges træningslejr i Verona ved at spille opvisningskamp mod Hellas Verona, der i øvrigt endte sæsonen med at blive italienske mestre. Kampen blev afviklet som en opvisningskamp, hvor overskuddet gik til den nødlidende befolkning i Etiopien, hvor der var omfattende hungersnød det år. Der var 10.000 tilskuere til kampen, som Hellas Verona vandt 7-0.

Ungdomsresultater 
Gennem tiderne har klubbens ungdomsafdeling skabt fine resultater. Her kan nævnes et juniorhold, der nåede semifinalen i SBU's pokalturnering og tabte 3-4 til Lyngby efter omkamp. I 1978 nåede et meget talentfuldt mandskab semifinalen i DBU's talentturnering, hvor det blev til et knebent nederlag på 1-2 til Boldklubben Frem i semifinalen ved finalestævnet i Vejle, hvorefter kampen om 3. pladsen blev tabt til AGF med 4-5, så det endte med en flot 4. plads. I 1986 vandt ynglingeholdet SBU's pokalturnering ved at slå Næstved 1-0 i finalen.

Klubbens landsholdsspillere 
Af kendte fodboldspillere, der har spillet for klubben, kan nævnes de to landsholdsspillere Mads Junker og Tobias Mikkelsen, sidstnævnte dog blot for en kort stund.

Trænere 
Karl Aage Skouborg træner 1977-1979
Jan Sørensen træner 1985
Niels Sørensen træner 1986-1989
John Andersen træner 1999-2000
Flemming Pedersen, træner 1996-1998

Referencer 

Fodboldklubber under DBU Sjælland
Boldklub